Makan a la Pinoy: Beng-beng ken Pigar-pigar
NI BRENDA S. DACPANO
www.nordis.net
Imbaliktad, dayta ti kayat a sawen ti beng-beng ken pigar-pigar a luto manipud iti Pangasinan. Ti beng-beng ket naggapu iti ili ti Mangaldan iti Pangasinan. Nalatak ti Mangaldan iti produktoda a pindang a karne ti nuang ken batutay a longganisa a naaramid manipud iti karne ti nuang wenno baka. Adu ti maparparti a nuang iti pagpartian ditoy nga ili. Gapu ditoy limmatak ti lutoda a beng-beng wenno imbaliktad. Mailaklako daytoy kadagiti karenderia iti tiendaan ti Mangaldan. Ti beng-beng ket karne ti nuang a natimplaan iti soy sauce ken paminta, naigisa wenno naiprito iti apagbiit ken malaukan ti sibuyas.
Iti panagdayo dagiti negosiante a Dagupeño iti Mangaldan nga aggatang iti karne ti nuang ket naramananda ti beng-beng ket nagustuanda. Saan a nagbayag ket tinuladda daytoy a resipe, binaliwan ken nagnayonda iti rekado, inawaganda daytoy ti pigar-pigar.
Immuna a naiserbi ti pigar-pigar kas street food iti rabii iti Galvan Street idiay Dagupan City. Apaman a nagserra dagiti tiendaan ken stalls, ti natrapik ken napunno iti tao a kalsada iti aldaw ket agbalbalin a panganan iti rabii. Adu ti mapmapan dumayo tapno ramanan ti pigar-pigar. Gapu iti kinalatak daytoy a makan, nairaman daytoy iti Bangus Festival a tinawen a maangay iti siudad kada bulan ti Mayo. Idi agangay, kalpasan ti dua a tawen a pannakaibilang daytoy iti Bangus Festival, naikeddeng ti Pigar-pigar Festival idi 2009 a kagiddan ti Bangus Festival. Adtoy ti resipe ti pigar-pigar.
Ramen ti Pigar-pigar:
½ kilo karne ti baka wenno nuang, naiwa iti naingpis
150 gramo dalem ti baka, naiwa iti naingpis
1 malukong a naiw-iwa a natnateng (repolyo, bell pepper, broccoli, kdpy.)
1 medium sibuyas naiwa a kasla singsing
1 kutsarita nga asin
1 kutsarita a paminta
4 kutsara a soy sauce
Mantika a panggisa wenno pangprito
Panangisagana:
1. Iyuper ti karne iti asin, soy sauce ken paminta iti 30 minutos. Iyuper met iti sabali a malukong ti dalem iti isu met laeng a timpla iti 30 minutos.
2. Igisa iti dua a kutsara a mantika dagiti nateng agingga maluto ngem nasarangsang pay. Adawen.
3. Iti isu met laeng a pariok, iprito wenno igisa ti karne iti 3-5 minutos agingga ag-brown dagiti igidna. Adawen ti karne.
4. Iti isu met laeng a pariok, igisa ti dalem iti 1-2 minutos. Iddepen ti apuy. Isubli ti karne iti pariok, ipisok ti sibuyas ken kiwaren.
5. Adawen ti naglaok a karne ken dalem ken ipaigid wenno iparabaw ditoy dagiti nateng a naigisa.
6. Idasar a napudot. # nordis.net
pag_Latn sot_Latn kab_Latn ilo_Latn ilo_Latn ilo_Latn pag_Latn ilo_Latn ilo_Latn ilo_Latn ilo_Latn ilo_Latn ilo_Latn spa_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn taq_Latn